
			Innledning

			Opplæringen i skolen har både et her-og-nå-perspektiv og et mer langsiktig perspektiv. Begrepet mestring står sentralt i begge disse perspektivene. Å utvikle elevenes evne til, og forventning om, mestring er også et klart uttrykt mål for arbeidet i skolen, og begrepet «mestring» går igjen i flere politiske målformuleringer. I overordnet del av læreplanen framheves det at skolen skal gi elevene tro på egen mestring. Stortingsmelding 28 (2015–2016) presiserer også at utfordringer og opplevelse av mestring er avgjørende for læring og lærelyst. En sentral langsiktig målsetting, som uttrykkes både i formålsparagrafen i den nye opplæringsloven (§ 1-3) og i Stortingsmelding 28 (2015–2016), er å ruste elevene til å mestre livene sine.

			Den viktigste kilden til tro på egen mestring er tidligere erfaringer med mestring. Utvikling og forsterking av elevenes tro på egen mestring forutsetter derfor et læringsmiljø hvor alle elevene opplever mestring. Verken læreplanene eller opplæringsloven kan sikre et slikt læringsmiljø. Det er det lærerne som må gjøre. Det stiller høye krav til lærerne, samtidig som det illustrerer at betydningen av profesjonelle og kompetente lærere neppe kan overvurderes. Men det gjør også lærerrollen meningsfylt, spennende og givende.

			Som vi skal vise i denne boka, er opplevelse av mestring uløselig knyttet til arbeidet med utfordringer. Det er gjennom å mestre nye utfordringer at elevene styrker sin tro på fremtidig mestring. Ideelt bør alle elevene i skolen få utfordringer som de med en rimelig innsats er i stand til å mestre. Det vil vi betegne som realistiske utfordringer. Hvor krevende det er for læreren å få til dette er et resultat av flere faktorer, blant annet rammevilkår som hvordan opplæringen i skolen er organisert, tilgangen til læremidler, samarbeidet i lærerkollegiet, skolens ledelse og lærernes profesjonelle autonomi.

			Det er ikke bare i skolen elevene møter utfordringer, det vil de gjøre gjennom hele livet. Det sentrale er derfor hvordan en møter utfordringene. Det er gjennom å arbeide med og å greie nye oppgaver vi utvikler oss selv og samfunnet. Gjennom å arbeide med, og å mestre nye utfordringer får vi ny kunnskap, finner nye løsninger og ser nye sammenhenger.

			Skolen er en arena hvor grunnmuren for mestring av utfordringer senere i livet blir bygd. Det handler delvis om at elevene tilegner seg relevante kunnskaper og ferdigheter, og delvis om evnen til å bruke disse i nye situasjoner. En vel så viktig del av grunnmuren bygges likevel gjennom at elevene får positive erfaringer med mestring, utvikler og styrker troen på egen evne til å mestre nye utfordringer, utvikler en utforskende læringsatferd, lærer sosiale ferdigheter og utvikler evne til samarbeid.

			Enkle utfordringer mestrer vi uten videre på egen hånd. Andre oppgaver kan bare mestres gjennom kunnskaper og ferdigheter som vi enda ikke har. Da kan vi velge å skaffe oss den nødvendige kompetansen for å mestre utfordringene. Det er en holdning til utfordringer som også kan utvikles i skolen. Så har vi utfordringer som er så komplekse at de heller ikke kan mestres av en enkelt person. Klimakrisen illustrerer behovet for å løse komplekse problemer gjennom felles innsats, men også hvor vanskelig det kan være.

			De utfordringene vi møter, krever at vi har eller skaffer oss kunnskaper og ferdigheter som er relevante for å mestre dem, men også at vi evner å se hvordan kunnskapene og ferdighetene kan brukes i nye situasjoner. Like viktig er det at vi har motivasjon og utholdenhet til å hanskes med oppgavene, og at vi har tro på (eller forventning om) at vi vil greie dem. Det siste kalles mestringstro eller mestringsforventning i faglitteraturen (se kapittel 1 og 3). Når mennesker som har høye mestringsforventninger, står overfor en ny utfordring, har de en tendens til å se den som en mulighet. Mennesker som har lave mestringsforventninger, ser i større grad begrensninger. De kan få en mer pessimistisk og mer passiv tilnærming til de mulighetene og utfordringene de møter. Å ruste elevene til å mestre nye utfordringer krever derfor langt mer enn kunnskaper og ferdigheter. Det krever utvikling av personlige egenskaper, utholdenhet, evne til selvregulering og tro på sin egen evne til å mestre nye oppgaver.

			I denne boka skal vi se nærmere på mestringsbegrepet, både på mestring i seg selv og på forventning om mestring. Dernest skal vi vurdere viktige betingelser for at elevene skal forvente og oppleve mestring i skolen. Vi vil også vurdere skolens mulighet, slik den er organisert, til å gi alle elevene tro på og erfaring med egen mestring. Hva som kreves for å gi alle elevene opplevelse av mestring i skolen, endrer seg ikke gjennom politiske vedtak og formuleringer. Nye formuleringer og lovendringer kan i beste fall endre skolens mulighet til å legge til rette for at alle elevene kan oppleve mestring. Men uten kraftfulle tiltak kan denne målsettingen bli en ønsketenking.

		

	OEBPS/image/Mestring_i_skolen_00_2_tyt_epub.png
Einar M. Skaalvik og Sidsel Skaalvik

MESTRING | SKOLEN

Muligheter og utfordringer

Ica
FAGBOKFORLAGET





OEBPS/image/Mestring_i_skolen_00_1_przedtyt_epub.png
MESTRING | SKOLEN





OEBPS/image/Miljofyrtarn_kolofon.png





OEBPS/image/9788245051872.png
Einar M. Skaalvik og Sidsel Skaalvik

MESTRING | SKOLEN

Muligheter og utfordringer

ICa

FAGBOKFORLAGET





